Tien beste stede vir 2014 laat oë rekFoto: Die skilderagtige Umea Die tien beste stede om vanjaar te besoek, volgens die reisgids Rough Guides, lewer verskeie verrassings op. Baie mense sou waarskynlik nog nie eens van sommige van hierdie bestemmings gehoor het nie. Met Rio de Janeiro bo-aan die lys sal min mense fout vind. Maar Sarajevo in Bosnië-Herzegovina word in Suid-Afrika dalk net te veel met die Balkanoorlog en misdade teen die mensdom geassosieer om spontaan as tweede keuse vir besoeke beskou te word. Dat Liverpool, en nie Londen nie, as die derde beste stad beskou word, sal vir baie mense seker ook vreemd opval. Min mense het seker nog van Umea, ‘n noordelike stad in Swede gehoor, en Lviv in die Oekraïne sou seker ook nie hoog op voornemende reisigers se bestemmingslys wees nie. Marseille, Frankryk in die sesde plek sal waarskynlik nie ‘n wenkbrou laat lig nie, maar Almaty in Kazakstan in die sewende plek is weer ‘n verassing. Die Nederlandse stad, Rotterdam, is in die agste plek, maar grootliks oor projekte wat nog in aanbou is, of beplan word. Die Skotse stad Glasgow is in die negende plek, en Portland in die VSA is in die tiende plek. Elkeen van die stede word goed gemotiveer. Sarajevo word as ‘n mini-Istanboel of Jerusalem beskryf. Oor Liverpool word gemotiveer dat die stad, wat eens die wêreld se pop-hoofstad genoem is, sy mojo herwin het. Umea deel vanjaar die titel van Europa se kulturele hoofstad met Riga, en aktiwiteite word vir die hele jaar beplan. Die volledige motivering vir elke stad kan hier gelees word.